Speler van jaar binnekort aangewysEben Etzebeth duld nie nonsens op die rugbyveld nie. Foto: Saeed Khan/AFP. SA Rugby het bevestig dat sy speler van die jaar volgende Dinsdag bekendgemaak sal word. Lukhanyo Am, Siya Kolisi, Kurt-Lee Arendse, Eben Etzebeth en Frans Malherbe tel onder die benoemdes. Am, Etzebeth en Kolisi het verlede jaar ook onder die uitgelese groep getel, met die Springbok-kaptein wat uiteindelik die gesogte toekenning in ontvangs geneem het. Dan het Arendse met sy sewe drieë in sewe toetse die kollig gesteel, terwyl Malherbe ongetwyfeld Springbokrugby se onbesonge held is. Die 31-jarige stut is die rots waarop Suid-Afrika se skrumsukses gebou is en hy het ŉ barshou in die Bokke se oorwinning op Twickenham gespeel. Speler van die jaar: Lukhanyo Am, Siya Kolisi, Kurt-Lee Arendse, Eben Etzebeth en Frans Malherbe. Vrouespeler van die jaar: Lusanda Dumke, Aseza Hele, Zintle Mpupha, Aphiwe Ngwevu en Nadine Roos. Jong speler van die jaar: Sacha Feinberg-Mngomezulu, Jaden Hendrikse, Canan Moodie, Evan Roos en Henco van Wyk. Sewesspeler van die jaar: Selvyn Davids, Zain Davids en JC Pretorius. Junior Springbok-speler van die jaar: Sacha Feinberg-Mngomezulu, Suleiman Hartzenberg en Ruan Venter. Span van die jaar: Pumas, Stormers en Springbokke. Afrigter van die jaar: John Dobson (Stormers), Jacques Nienaber (Springbokke) en Jimmy Stonehouse (Pumas). Curriebekerspeler van die jaar (Premierliga): Sebastiaan de Klerk (Pumas), Willie Engelbrecht (Pumas) en Devon Williams (Pumas).